Nýjar mælingar á rjúpnastofninum sýna að staðan á Norðausturlandi hefur aldrei verið lakari. Vætutíð og kalt sumar fyrir norðan er talin ástæðan.
Starfsfólk Náttúrufræðistofnunar taldi rjúpur og gerði stofnmælingar á Vestur- og Norðurlandi í lok júlí og byrjun ágúst. Niðurstaðan er að viðkoma rjúpunnar á Norðausturlandi er sú lakasta frá því mælingar hófust árið 1964. Á Vesturlandi hefur útkoman ekki verið verri frá því mælingar hófust þar sumarið 1995. Þetta er þvert á niðurstöður rjúpnatalninga í vor, sem sýndu að rjúpnastofninn væri í mikilli uppsveiflu víðast hvar. Í tilkynningu frá Náttúrufræðistofnun segir að blautt og kalt tímabil fyrr í sumar á Norðausturlandi sé líklegasta ástæðan fyrir svo lélegri viðkomu rjúpunnar þar. Mikið af ungum hafi drepist úr bleytu og kulda. Hlutfall kvenfugla án unga var miklu hærra á Norðausturlandi en nokkurn tíma áður og ungahópar þeirra mæðra sem enn héldu einhverjum ungum mun minni en oftast áður. Á Vesturlandi var viðkoma rjúpunnar heldur skárri, en er engu að síður léleg eins og fyrr segir. Ekki er vitað um viðkomu rjúpunnar í öðrum landshlutum.

Staða rjúpnastofnsins á Norðausturlandi hefur aldrei verið lakari. Vætutíð og kalt sumar er talið eiga sök á því.